Duisende Gautengse leerders nog nie geplaasPanyaza Lesufi, LUR vir onderwys in Gauteng. Foto: ANA/Jonisayi Maromo Die Gautengse departement van onderwys het Dinsdag gesê slegs 2 565 leerders uit die minstens 31 000 gr.1- en gr.8-leerders wat aansoek gedoen het, is al vir die 2018 akademiese jaar by skole geplaas. Dié getalle is tydens ŉ media-inligtingsessie deur Panyaza Lesufi, LUR vir onderwys in Gauteng, bekend gemaak. “Ondanks ons pogings om alle ouers te kry om betyds aansoek te doen sodat ons ons beplanningsprosesse kan verbeter, was daar steeds sedert Saterdag 4 500 nuwe aansoeke wat ingekom het,” het Lesufi gesê. Hy het bygevoeg dié getal leerders sal na verwagting styg soos ouers voortgaan om toelatingsentrums te besoek. Volgens hom is alle werknemers van die departement ingespan om die finale aansoeke teen die einde van Februarie te probeer finaliseer. Lesufi het gesê alles is egter in plek vir die onderrig van leerders van graad 2 tot 7 om voort te gaan aangesien dié leerders reeds van verlede jaar af in die departement se stelsel is. Hy het bygevoeg hy sal Dinsdag met die ouers van die 55 Engelssprekende studente vergader om hul opsies te bespreek ná die Noord-Gautengse hooggeregshof Maandag beslis het dat Hoërskool Overvaal nie dié studente hoef toe te laat nie. “Ons is inderdaad baie teleurgesteld deur die uitspraak,” het hy gesê.